text: Politiet undersøger dødsfald ved Kolding
  11 februar 2019 kl. 18.09
  Sydøstjyllands Politi modtog tidligere i dag en anmeldelse om, at en mand var blevet fundet død på sin bopæl i Hejls ved Kolding. 
  Afdøde er 70 år, og han blev fundet af sin hjemmehjælper ved et rutinemæssigt besøg.
  Da den afdøde blev fundet død og på grund af omstændighederne i øvrigt, blev der rutinemæssigt iværksat en efterforskning med henblik på at afdække, om der måtte ligge en forbrydelse bag dødsfaldet, oplyser politiet i en pressemeddelelse.
  Derfor blev der tilkaldt tekniske efterforskere, hundeførere og en retsmediciner, som har lavet undersøgelser på og omkring findestedet.
  Der vil formentligt blive gennemført en obduktion af den afdøde med henblik på at fastslå dødsårsagen og dermed kaste lys over, om omstændighederne omkring fundet af den afdøde skyldes en forbrydelse.
  De pårørende er underrettet.
  